Kažimír, Peter, poslanec NR SR (2010-12-16):
Dámy a páni, pán podpredseda, ďakujem za možnosť vystúpiť. Bola tu raz jedna vláda. Volali ju druhá Dzurindova. V nej sedel jeden minister, bol podpredsedom tejto vlády a volal sa Pavol Rusko. A ten pán veľmi rád strieľal. On si rád strieľal aj z ľudí a strieľal rád aj zo skutočnej pušky. A tento pán sľúbil jednému veľkému kórejskému investorovi, ktorý zastupoval spoločnosť KIA, že v rámci príchodu investora na Slovensko postaví alebo vláda pod jeho egidou postaví, dokončí diaľnicu do Žiliny. Vtedy sa písal tuším rok 2004 a tá diaľnica mala byť hotová do roku 2006. Tak. Tak to asi bolo. Toto neboli len sny, toto bolo proste na papieri, bola to dohoda medzi investorom a našou vládou a tento sľub v rámci príchodu investora potvrdila aj vtedajšia vláda. Odsúhlasil to vtedy veľmi známy minister dopravy, taký cukrár zo Sevilly, ktorý nemal problém s tým, že v Považskej Bystrici neboli vyriešené majetkové a pozemkové pomery, samotné technické riešenie diaľnice cez Považskú Bystricu, že tam bolo množstvo problémov a že tá diaľnica v podstate bola ešte iba na papieri. Vláda posvätila tento sľub, ale my už veľmi dobre vieme, ako to skončilo. Tá diaľnica, to spojenie medzi Bratislavou a Žilinou bolo dokončené, úplne dokončené až začiatkom tohto roka. Prečo vám hovorím túto rozprávku, tento príbeh? Pretože aktéri tohto sľubu a tohto príbehu sedia aj v dnešnej vláde. Veľký počet z nich sedí aj v dnešnej vláde a stavajú sa k sľubom a myšlienkam o tom, ako dostavajú primárnu infraštruktúru, úplne rovnakým spôsobom. To znamená, hovoria nám často rozprávky a lži. Táto schôdza sa nám zvrtla na obhajobu a útoky proti systému výstavby spôsobom verejno-súkromného partnerstva, ale myslím si, že kľúčové a kľúčové aj pre verejnosť bude po tom, čo sa stalo včera, a po zrušení tretieho balíka, je to, ako vlastne bude vláda pokračovať vo výstavbe diaľnic. Lebo ona sa naozaj musí z hľadiska vlastného rozhodnutia rozhodnúť, ako v tom bude pokračovať. A ja sa obávam, že my sme nedostali túto odpoveď. Nedostali sme túto odpoveď ani od pána ministra Figeľa, ani od kolegov, ktorí mu držia chrbát. Lebo vyjadrenie, že budeme pokračovať v nebývalom rozsahu, považujem za úsmevné a nedostatočné. Ako sa vlastne dajú stavať diaľnice? Z akých prostriedkov? Klasicky zo štátneho rozpočtu, z európskych fondov, formou verejno-súkromného partnerstva alebo aj takým tým naším slovenským – a nielen slovenským vynálezom – je to vlastne formou Národná diaľničná spoločnosť reprezentuje formu financovania diaľnic mimo verejný rozpočet. Je to taký spôsob kreatívneho účtovníctva, s ktorým doteraz má problém Eurostat – nielen v našej krajine, aby sme boli féroví, ale aj v iných krajinách Európy – a je to proste spôsob, ktorý je na pokraji legálnosti, resp. legálnosti z hľadiska ESA metodiky a započítavania do výdavkov verejnej správy. Toto sú de facto štyri formy, o ktorých môžme hovoriť. Ak začnem u Národnej diaľničnej, ja som to pri rozprave k rozpočtu poznamenal, Národnú diaľničnú sme v roku 2006 prevzali v stave na pokraji predlženia, na pokraji defaultu a v tomto, v tejto situácii sa potáca v podstate dodnes. Jediná možnosť, ktorá ju z tejto situácie môže vytiahnuť, je mýto a príjem z mýta, ale stále sa potáca na tej hrane toho, že sa Národná diaľničná môže z rozhodnutia Eurostatu začať započítavať do verejného sektora, a tým pádom do dlhu a tým pádom do výdavkov štátneho rozpočtu. A pred tým nech nás naozaj Pán Boh chráni, lebo tým pádom sú všetky čísla v lufte. Niektorí aktéri alebo autori, hlavne tí, čo stoja za druhým pilierom ako takým, navrhujú napríklad spôsob financovania cez aktíva, ktoré spravujú správcovské spoločnosti. No tu vám prajem veľa šťastia. My sme sa, samozrejme, touto úlohou tiež zaoberali, ale nebude to jednoduché, aby ste neporušili opäť metodiku Eurostatu. Pretože do čoho by asi tak správcovské spoločnosti mohli investovať? Mohli by nakupovať dlhopisy, lenže tie dlhopisy majú nejakú tú svoju bonitu a podľa všetkých pravidiel by museli, v podstate by ich musel zaručiť štát, a tým pádom sme zase v oblasti výdavkov štátneho rozpočtu a navyšovania deficitu. Obávam sa, že táto cesta sa vám nepodarí. No ak sme pri eurofondoch a pri štátnom rozpočte, tak tu sa treba, samozrejme, pozastaviť. My sme pred pár dňami schválili, tento parlament schválil štátny rozpočet na budúci rok a z hľadiska programového rozpočtovania na najbližšie tri roky. A my sme aj v tejto rozprave jednoznačne poukazovali na to, že ak máme brať tento rozpočet ako vážny, vážny dokument, tak sa musíme pozerať aj na tie roky 2012 a 2013, lebo tieto roky, celé tieto tri roky hovoria o tom, čomu a akým spôsobom táto vláda chce pridávať dôraz. A keď si pozriete štátny rozpočet v oblasti financovania diaľnic a štátny rozpočet zdroje štátneho rozpočtu vrátane presunu z minulých rokoch, tzv. § 8, tak v roku 2008 tam bola položka 382 mil. eur, v roku 2009 343 mil. eur, v desiatke to bolo 183, pokles, v jedenástke to naozaj navyšujete na 357 mil., ale v dvanástom a trinástom roku sa dostávame na 193 mil. eur. Návrat de facto na úroveň roku 2010. My sme ani dnes nedostali odpoveď na to, akým spôsobom chcete v ďalších rokoch financovať túto infraštruktúru, ak rozpočtujete tieto prostriedky. Lebo buď chcete stavať diaľnice a potom je toto zdrap papiera, alebo ich nechcete stavať a toto je proste dôkaz o tom, že ich nemáte z čoho stavať. Ak hovoríte o eurofondoch, tak to je záležitosť, ktorá, samozrejme, má svoju logiku, ale vy avizujete v podstate do januára veľkú realokáciu, veľké upratovanie v oblasti operačných programov vo výške okolo 400 mil. eur. Tak som sa to dneska dozvedel od podpredsedu vlády. No, pritom, čo tu sledujeme z opozičných lavíc posledných 5 mesiacov pri tej miere dôvery a nehašterivosti, ktorú predvádzate, ja vám predpovedám, že sa poruvete ako psi o tieto peniaze, pretože to je o tom, že otvoríte operačné programy a že desiatky miliónov eur proste odídu spod egidy jedného rezortného ministra jednej koaličnej strany do inej koaličnej strany. Ja vám v tomto naozaj prajem veľa šťastia, ale na druhej strane som, veľmi o tom pochybujem, že sa toto podarí. Ak by sa vám to aj podarilo, tak musíte rátať so súčinnosťou Európskej komisie, to znamená, to je proste proces, ktorý nemáte v žiadnom prípade pod kontrolou v tomto momente, a to v nálade, keď Slovensko zrejme nepatrí momentálne u euroúradníkov k najobľúbenejším členským krajinám po tom, čo sa udialo povedzme s pôžičkou Grécka, po vyhláseniach nášho predsedu parlamentu k návratu k slovenskej korune alebo po vyhláseniach ministra financií v Českej republike o tom, ako euro skončí. To je proste momentálne náš imidž a môžte si byť istí, že úradníci Európskej komisie nám tento imidž pripomenú. Čiže vy sa vlastne chystáte roztrhať na kusy operačné programy, ktoré sú už v podstate uprostred programového obdobia, čím, samozrejme, nielenže sa dostáva, spochybňujeme samotné financovanie diaľnic, ale my v podstate ideme spochybniť čerpanie európskych fondov ako také pri miere čerpania, o ktorom vieme. Ináč bolo by veľmi zaujímavé sa dozvedieť, prečo ministerstvo financií posledné dva mesiace nezverejňuje tabuľku mesačného čerpania, to znamená na mesačnej báze čerpania eurofondov. No podľa našich informácií ich nezverejňuje, pretože čerpanie sa zásadným spôsobom spomalilo na polovicu, z 0,8 na 0,4 %. Akákoľvek realokácia, akékoľvek upratovanie, zásadné presuny obrovských stámiliónov eur v týchto programoch, samozrejme, hrozia tým, že sa to čerpanie ešte zhorší, resp. zastaví v budúcom roku, čím sa opäť dostávame k rozpočtu, k štátnemu rozpočtu a k otáznosti jeho platnosti ako takej. Je tu otázka, ako stavať. Je to vo vašej kompetencii, ktorým smerom sa vydáte. Ja vám však s jednou istotou viem povedať, že pri tých obrovských výkrikoch proti PPP projektom sa tu nespomína napríklad R1, okolo ktorej sa mnohí ľudia, ktorí sú odkázaní na to, aby sa dostali do Banskej Bystrice, okolo tejto stavby majú možnosť každý deň, každý týždeň sa prejsť a vidieť, ako postupuje. A je, táto kritika tu už nezaznieva, to sa v tichosti prechádza zrejme ako fakt, že táto stavba funguje a ja som presvedčený o tom, že bude dôkazom o tom, že sa dajú stavať diaľnice efektívnym a rýchlym spôsobom aj touto metódou. PPP projekty sú totiž – na prirovnanie – niečo ako hypotéka. Ani žiadny človek, žiadna rodina si nerada berie hypotéku, ale chce niekde bývať a my sa proste musíme rozhodnúť, či budeme, alebo nebudeme stavať diaľnice. Chcem vám pripomenúť rok 2008, ktorý možno dnes sa zdá ako virtuálna realita, ale v roku 2008 naša nezamestnanosť sa blížila, bola niekde pri 8 % a my sme začali mať vážny problém s dodávkou kvalifikovaných pracovných síl. A vysvetlite alebo presvedčte investora, ktorý chcel prísť na Slovensko v roku 2008 a tlačil sa na západné Slovensko kvôli stavbe infraštruktúry, ale sme už neboli schopní dodať už dostatok pracovnej sily žiadnym iným spôsobom ako dovozom z východného Slovenska, napríklad autobusmi. Takže ja tu nechcem zdržovať témami, ku ktorým sa určite aj vy verbálne hlásite, a to je o tom, že ak chceme, aby na Slovensko prichádzali ďalší investori, ak ich chceme lokalizovať v severných častiach stredného Slovenska a na východnom Slovensku, k tomu je nevyhnutná výstavba infraštruktúry. Bohužiaľ, ani na tejto schôdzi, ani z rokovaní vlády nie je úplne jasné, akým spôsobom tento cieľ chcete dosiahnuť. Moja posledná úvaha smeruje k tomu, viete, v roku 2006 sme prevzali tú mapu, pomyselnú mapu výstavby diaľnic asi v takom stave, že vyzerala, ako keby sa k tej mape Slovenska dostal šimpanz s pastelkami a z každého trošku tam niečo namaľoval. My sme sa naozaj snažili tie štyri roky, aby sme tie jazvy na tvári našej krajiny scelili, no ale vy ste sa evidentne rozhodli, verní mentalite a znalostiam toho tvora, opakovať svoje chyby. Pán minister, ja by som nechcel sedieť vo vašom kresle, vy ste si naozaj zobrali na chrbát toho podľa môjho úsudku príliš veľa, nie je to len doprava, sú to eurofondy, je to regionálny rozvoj, stavebníctvo, cestovný ruch, ale bolo to vaše rozhodnutie. Je taká stará židovská pravda, tá hovorí, že „modli sa a pracuj“ s dôrazom na spojku a. Ja vám odporúčam dodržiavať túto pravdu. Ďakujem. (Potlesk.)